
Sacubitril/Valsartan Stada 24 mg/26 mg filmtabletta
Sacubitril/Valsartan Stada 49 mg/51 mg filmtabletta
Sacubitril/Valsartan Stada 97 mg/103 mg filmtabletta
szakubitril/valzartán

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1.	Milyen típusú gyógyszer a Sacubitril/Valsartan Stada és milyen betegségek esetén alkalmazható?
2.	Tudnivalók a Sacubitril/Valsartan Stada szedése előtt
3.	Hogyan kell szedni a Sacubitril/Valsartan Stada-t?
4.	Lehetséges mellékhatások
5.	Hogyan kell a Sacubitril/Valsartan Stada-t tárolni?
6.	A csomagolás tartalma és egyéb információk


1.	Milyen típusú gyógyszer a Sacubitril/Valsartan Stada és milyen betegségek esetén alkalmazható?

A Sacubitril/Valsartan Stada egy angiotenzinreceptor-gátlót és egy neprilizin-inhibitort tartalmazó szívgyógyszer. Két hatóanyaga van, a szakubitril és a valzartán.

A Sacubitril/Valsartan Stada-t a tartósan fennálló szívelégtelenség egyik fajtájának kezelésére alkalmazzák felnőtteknél.

Ez a típusú szívelégtelenség akkor alakul ki, amikor a szív gyenge, és nem tud elegendő vért pumpálni a tüdő és a szervezet többi része felé. A szívelégtelenség leggyakoribb tünetei a légszomj, a fáradtság, a gyengeség és a bokák dagadása.


2.	Tudnivalók a Sacubitril/Valsartan Stada szedése előtt

Ne szedje a Sacubitril/Valsartan Stada-t:
· ha allergiás a szakubitrilre, a valzartánra vagy a gyógyszer (6. pontban felsorolt) egyéb összetevőjére;
· ha Ön egy másik típusú gyógyszert, úgynevezett angiotenzinkonvertálóenzim (ACE) -gátlót szed (például enalapril, lizinopril vagy ramipril), amelyet a magas vérnyomás és a szívelégtelenség kezelésére alkalmaznak. Ha ACE-gátlót szedett, az utolsó adag bevétele után várjon 36 órát, mielőtt elkezdi szedni a Sacubitril/Valsartan Stada-t (lásd „Egyéb gyógyszerek és a Sacubitril/Valsartan Stada”).
· ha Önnek valaha angioödémának nevezett reakciója volt (gyorsan kialakuló duzzanat a bőr alatt az arc, a torok, a kar és a láb területén, amely akár életveszélyes is lehet, ha a torok duzzanata elzárja a légutakat), amikor egy ACE-gátlót vagy egy angiotenzinreceptor-blokkolót (ARB) (mint például valzartánt, telmizartánt vagy irbezartánt) szedett;
· ha korábban előfordult Önnél öröklött vagy ismeretlen eredetű (idiopátiás) angioödéma;
· ha Önnek cukorbetegsége vagy vesekárosodása van, és aliszkirén-tartalmú vérnyomáscsökkentő gyógyszerrel kezelik (lásd „Egyéb gyógyszerek és a Sacubitril/Valsartan Stada”);
· ha Önnek súlyos májbetegsége van;
· ha Ön több mint 3 hónapos terhes (lásd „Terhesség és szoptatás”).

Ha a fentiek bármelyike igaz Önre, ne szedje a Sacubitril/Valsartan Stada-t, és beszéljen kezelőorvosával.

Figyelmeztetések és óvintézkedések
A Sacubitril/Valsartan Stada szedése előtt vagy alatt beszéljen kezelőorvosával, gyógyszerészével vagy a gondozását végző egészségügyi szakemberrel:
· ha Önt angiotenzinreceptor-blokkolóval (ARB) vagy aliszkirénnel kezelik (lásd „Ne szedje a Sacubitril/Valsartan Stada-t”);
· ha Önnek valaha angioödémája volt (lásd „Ne szedje a Sacubitril/Valsartan Stada-t” és 4. pont, „Lehetséges mellékhatások”);
· ha a Sacubitril/Valsartan Stada alkalmazását követően hasi fájdalmat, hányingert, hányást vagy hasmenést tapasztal. A további kezelésről kezelőorvosa fog dönteni. Saját elgondolásból ne hagyja abba a Sacubitril/Valsartan Stada alkalmazását.
· ha Önnek alacsony a vérnyomása vagy bármilyen más, olyan gyógyszert szed, ami csökkenti a vérnyomását (például a vizelettermelést fokozó gyógyszert, azaz vízhajtót), vagy hányás vagy hasmenés áll fenn Önnél, különösen akkor, ha Ön 65 éves vagy idősebb, vagy ha vesebetegsége és alacsony vérnyomása van;
· ha Önnek vesebetegsége van;
· ha Ön folyadékhiány miatt kiszáradásos állapotban van;
· ha a veséjét ellátó verőéren szűkület van;
· ha Önnek májbetegsége van;
· ha Ön olyan dolgokat lát, hall vagy érzékel, amik nincsenek jelen (hallucinációk), vagy ha Önnél téveszmék fordulnak elő (paranoia), illetve ha megváltoznak az alvási szokásai a Sacubitril/Valsartan Stada szedése során;
· ha Önnek magas a káliumszintje a vérében (hiperkalémia);
· ha Ön a NYHA szerinti IV. osztályba tartozó szívelégtelenségben szenved (képtelen bármiféle fizikai aktivitásra anélkül, hogy panaszai lépnének fel, sőt még nyugalomban is jelentkezhetnek tünetei).

Amennyiben a fentiek bármelyike érvényes Önre, a Sacubitril/Valsartan Stada szedése előtt mondja el kezelőorvosának, gyógyszerészének vagy a gondozását végző egészségügyi szakembernek.

Kezelőorvosa rendszeresen ellenőrizheti a vérében lévő kálium és nátrium mennyiségét a Sacubitril/Valsartan Stada-kezelés alatt. Emellett kezelőorvosa ellenőrizheti a vérnyomását a kezelés megkezdésekor és az adag növelésekor.

Gyermekek és serdülők
A Sacubitril/Valsartan Stada nem alkalmas gyermekek és serdülők kezelésére. Gyermekek és serdülők esetében másik szakubitril/valzartán kombinációt tartalmazó gyógyszert kell alkalmazni.

Egyéb gyógyszerek és a Sacubitril/Valsartan Stada
Feltétlenül tájékoztassa kezelőorvosát, gyógyszerészét vagy a gondozását végző egészségügyi szakembert a jelenleg vagy nemrégiben szedett, valamint szedni tervezett egyéb gyógyszereiről. Szükségessé válhat az adag megváltoztatása, egyéb óvintézkedések megtétele, vagy akár az egyik gyógyszer szedésének leállítása. Ez különösen fontos az alábbi gyógyszereknél:
· ACE-gátlók. Ne szedje a Sacubitril/Valsartan Stada-t ACE-gátlókkal együtt. Ha ACE-gátlót szedett, az ACE-gátló utolsó adagjának bevétele után várjon 36 órát, mielőtt elkezdi szedni a Sacubitril/Valsartan Stada-t (lásd „Ne szedje a Sacubitril/Valsartan Stada-t”). Ha abbahagyja a Sacubitril/Valsartan Stada szedését, a Sacubitril/Valsartan Stada utolsó adagjának bevétele után várjon 36 órát, mielőtt elkezd szedni egy ACE-gátlót.
· egyéb, a szívelégtelenség kezelésére vagy a vérnyomás csökkentésére alkalmazott gyógyszerek, mint például az angiotenzinreceptor-blokkolók vagy az aliszkirén (lásd „Ne szedje a Sacubitril/Valsartan Stada-t”);
· bizonyos, sztatinok néven ismert gyógyszerek, amelyeket a magas koleszterinszint csökkentésére alkalmaznak (például az atorvasztatin);
· szildenafil, tadalafil, vardenafil vagy avanafil, amelyek a merevedési zavar vagy a tüdőben lévő magas vérnyomás kezelésére alkalmazott gyógyszerek;
· a vérben lévő kálium mennyiségét növelő gyógyszerek. Ezek közé tartoznak a káliumpótlók, a káliumot tartalmazó sópótlók, a káliummegtakarító gyógyszerek és a heparin.
· nem-szteroid gyulladáscsökkentőknek vagy szelektív ciklooxigenáz-2- (COX-2-) gátlóknak nevezett fájdalomcsillapítók. Ha Ön ezek valamelyikét szedi, lehet, hogy a kezelés elkezdésekor vagy annak módosításakor kezelőorvosa ellenőrizni akarja az Ön veseműködését (lásd „Figyelmeztetések és óvintézkedések”).
· lítium, a pszichiátriai betegségek bizonyos típusainak kezelésére alkalmazott gyógyszer;
· furoszemid, egy, a vízhajtók közé tartozó gyógyszer, amit a termelődő vizelet mennyiségének növelésére alkalmaznak;
· nitroglicerin, az angina pektorisz (szív eredetű mellkasi fájdalom) kezelésére alkalmazott gyógyszer;
· bizonyos típusú antibiotikumok (rifamicin-csoport), ciklosporin (az átültetett szervek kilökődésének megelőzésére alkalmazzák) vagy vírusellenes gyógyszerek, mint például a ritonavir (a HIV-fertőzés/AIDS kezelésére alkalmazzák);
· metformin, a cukorbetegség kezelésére alkalmazott gyógyszer.

Amennyiben a fentiek bármelyike érvényes Önre, a Sacubitril/Valsartan Stada szedése előtt mondja el kezelőorvosának vagy gyógyszerészének.

Terhesség és szoptatás
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Terhesség
El kell mondja kezelőorvosának, ha úgy gondolja, hogy terhes (vagy terhes lehet). Kezelőorvosa általában azt fogja tanácsolni Önnek, hogy hagyja abba ennek a gyógyszernek a szedését, mielőtt teherbe esik, vagy amint megtudja, hogy terhes, és azt fogja javasolni, hogy szedjen egy másik gyógyszert a Sacubitril/Valsartan Stada helyett.

Ez a gyógyszer a terhesség korai időszaka alatt nem javasolt, és tilos szedni, ha már több mint 3 hónapos terhes, mivel súlyosan károsíthatja a gyermekét, ha a terhesség harmadik hónapja után szedi.

Szoptatás
A Sacubitril/Valsartan Stada alkalmazása a szoptató anyáknál nem javasolt. Mondja el kezelőorvosának, ha szoptat vagy ha hamarosan elkezdeni a szoptatást.

A készítmény hatásai a gépjárművezetéshez és a gépek kezeléséhez szükséges képességekre
Mielőtt gépjárművet vezetne, szerszámokat használna vagy gépeket kezelne, vagy olyan tevékenységeket végezne, amelyekhez koncentrálás szükséges, győződjön meg róla, hogy hogyan hat Önre a Sacubitril/Valsartan Stada. Ha a gyógyszer szedése alatt szédül, vagy nagyon fáradtnak érzi magát, ne vezessen gépjárművet, ne kerékpározzon, és ne használjon szerszámokat vagy ne kezeljen gépeket.

A Sacubitril/Valsartan Stada nátriumot tartalmaz
A készítmény kevesebb mint 1 mmol (23 mg) nátriumot tartalmaz filmtablettánként, azaz gyakorlatilag „nátriummentes”.


3.	Hogyan kell szedni a Sacubitril/Valsartan Stada-t?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos abban, hogyan alkalmazza a gyógyszert, kérdezze meg kezelőorvosát vagy gyógyszerészét.

Felnőttek
A kezelést rendszerint naponta kétszer egy 49 mg/51 mg-os tabletta szedésével fogja kezdeni (egy tabletta reggel és egy tabletta este). Kezelőorvosa az Ön korábban szedett gyógyszerei, valamint a vérnyomása alapján fogja meghatározni az Ön pontos kezdő adagját. Ha kezelőorvosa kezdő adagként nem a 49 mg/51 mg-os hatóanyag-tartalmú tablettát írja fel Önnek, akkor egy másik, szakubitril/valzartán kombinációt tartalmazó gyógyszert kell alkalmaznia. Ezután kezelőorvosa attól függően fogja módosítani az adagot 2‑4 hét elteltével, hogy Ön hogyan reagál a kezelésre, mindaddig, amíg meg nem találja az Ön számára megfelelő adagot.

A szokásos javasolt elérendő adag a naponta kétszer 97 mg/103 mg (egy tabletta reggel, és egy tabletta este).

Alkalmazása gyermekeknél és serdülőknél (egy éves kortól)
Gyermekek és serdülők esetében másik szakubitril/valzartán kombinációt tartalmazó gyógyszert kell alkalmazni.

A Sacubitril/Valsartan Stada-t szedő betegeknél alacsony vérnyomás (szédülés, kábultság), a vér magas káliumszintje (ami vérvizsgálat során mutatható ki) vagy vesekárosodás alakulhat ki. Ha ez bekövetkezik, kezelőorvosa csökkentheti bármelyik másik gyógyszere adagját, amit szed, átmenetileg csökkentheti a Sacubitril/Valsartan Stada adagját, vagy teljesen leállítja a Sacubitril/Valsartan Stada-kezelést.

A tablettát egy pohár vízzel kell lenyelni. A Sacubitril/Valsartan Stada-t beveheti étkezés közben vagy attól függetlenül is. Nem ajánlott széttörni vagy összezúzni a tablettákat.

Ha az előírtnál több Sacubitril/Valsartan Stada-t vett be
Ha véletlenül túl sok Sacubitril/Valsartan Stada tablettát vett be, vagy valaki más vette be az Ön tablettáit, azonnal forduljon kezelőorvosához. Ha erős szédülést és/vagy ájulást érez, amilyen gyorsan csak lehet, mondja el kezelőorvosának, és feküdjön le.

Ha elfelejtette bevenni a Sacubitril/Valsartan Stada-t
Javasolt, hogy a gyógyszerét minden nap ugyanabban az időben vegye be. Ugyanakkor, ha elfelejt bevenni egy adagot, egyszerűen csak vegye be a következőt a tervezett időben. Ne vegyen be kétszeres adagot a kihagyott adag pótlására.

Ha idő előtt abbahagyja a Sacubitril/Valsartan Stada szedését
A Sacubitril/Valsartan Stada-kezelés abbahagyása súlyosbíthatja a betegségét. Ne hagyja abba a gyógyszere szedését, kivéve, ha azt kezelőorvosa tanácsolja Önnek.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Egyes mellékhatások súlyosak lehetnek.
Hagyja abba a Sacubitril/Valsartan Stada szedését, és azonnal forduljon orvoshoz, ha az arc, az ajkak, a nyelv és/vagy a torok feldagadását észleli, ami nehézlégzést vagy nehezített nyelést okozhat. Ezek az angioödéma jelei lehetnek (egy nem gyakori mellékhatás, ami 100-ból legfeljebb 1 beteget érinthet).

További, lehetséges mellékhatások:
Ha az alább felsorolt mellékhatásoknak bármelyike súlyossá válik, szóljon kezelőorvosának vagy gyógyszerészének.

Nagyon gyakori (10-ből több mint 1 beteget érinthet):
· alacsony vérnyomás, amely tünetként szédülést és kábultságot okozhat (hipotenzió);
· magas káliumszint a vérben, amelyet vérvizsgálattal mutatnak ki (hiperkalémia);
· csökkent veseműködés (vesekárosodás).

Gyakori (10-ből legfeljebb 1 beteget érinthet):
· köhögés;
· szédülés;
· hasmenés;
· alacsony vörösvértestszám, amelyet vérvizsgálattal mutatnak ki (vérszegénység);
· fáradtság (kimerültség);
· a vese képtelensége arra, hogy megfelelően működjön (akut veseelégtelenség);
· alacsony káliumszint a vérben, amelyet vérvizsgálattal mutatnak ki (hipokalémia);
· fejfájás;
· ájulás;
· gyengeség;
· hányinger;
· alacsony vérnyomás (szédülés, kábultság), amikor ülő vagy fekvő testhelyzetből feláll;
· gyomorhurut (gyomorfájdalom, hányinger);
· forgó jellegű szédülés;
· alacsony vércukorszint, amelyet vérvizsgálattal mutatnak ki (hipoglikémia).

Nem gyakori (100-ból legfeljebb 1 beteget érinthet):
· bőrkiütéssel és viszketéssel járó allergiás reakció (túlérzékenység);
· szédülés, amikor ülő testhelyzetből feláll (poszturális szédülés);
· alacsony nátriumszint a vérben, amelyet vérvizsgálattal mutatnak ki (hiponatrémia).

Ritka (1000-ből legfeljebb 1 beteget érinthet):
· olyan dolgokat lát, hall vagy érzékel, amik nincsenek jelen (hallucinációk);
· az alvási szokások megváltozása (alvászavar).

Nagyon ritka (10 000-ből legfeljebb 1 beteget érinthet):
· téveszmék (paranoia);
· a bélfal megduzzadása (intesztinális angioödéma), amely olyan tünetekkel jár, mint a hasi fájdalom, a hányinger, a hányás és a hasmenés.

Nem ismert (gyakorisága a rendelkezésre álló adatokból nem állapítható meg):
· hirtelen, akaratlan izomrángás (mioklónus).

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Sacubitril/Valsartan Stada-t tárolni?

A gyógyszer gyermekektől elzárva tartandó!

A dobozon és a buborékcsomagoláson feltüntetett lejárati idő (EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.

Ez a gyógyszer különleges tárolási hőmérsékletet nem igényel. A nedvességtől való védelem érdekében az eredeti csomagolásban tárolandó.

Ne alkalmazza ezt a gyógyszert, ha a csomagolása sérült vagy a felbontás jelei láthatók rajta.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Sacubitril/Valsartan Stada?
· A készítmény hatóanyagai a szakubitril és a valzartán.
Sacubitril/Valsartan Stada 24 mg/26 mg filmtabletta:
24,3 mg szakubitrilt (szakubitril-nátrium formájában) és 25,7 mg valzartánt (valzartán-dinátrium formájában) tartalmaz filmtablettánként.
Sacubitril/Valsartan Stada 49 mg/51 mg filmtabletta:
48,6 mg szakubitrilt (szakubitril-nátrium formájában) és 51,4 mg valzartánt (valzartán-dinátrium formájában) tartalmaz filmtablettánként.
Sacubitril/Valsartan Stada 97 mg/103 mg filmtabletta:
97,2 mg szakubitrilt (szakubitril-nátrium formájában) és 102,8 mg valzartánt (valzartán-dinátrium formájában) tartalmaz filmtablettánként.

· Egyéb összetevők a tablettamagban: mikrokristályos cellulóz; alacsony szubsztitúciós fokú hidroxipropil-cellulóz; kroszpovidon, A- és B‑típusú; talkum; vízmentes kolloid szilícium-dioxid és magnézium-sztearát.

Sacubitril/Valsartan Stada 24 mg/26 mg filmtabletta:
A filmtabletta bevonata részlegesen hidrolizált poli(vinil-alkoholt), titán-dioxidot (E171), makrogolt és talkumot tartalmaz.
Sacubitril/Valsartan Stada 49 mg/51 mg filmtabletta:
A filmtabletta bevonata részlegesen hidrolizált poli(vinil-alkoholt), titán-dioxidot (E171), makrogolt, talkumot, vörös vas-oxidot (E172) és sárga vas-oxidot (E172) tartalmaz.
Sacubitril/Valsartan Stada 97 mg/103 mg filmtabletta:
A filmtabletta bevonata részlegesen hidrolizált poli(vinil-alkoholt), titán-dioxidot (E171), makrogolt, talkumot, vörös vas-oxidot (E172) és sárga vas-oxidot (E172) tartalmaz.

Milyen a Sacubitril/Valsartan Stada külleme és mit tartalmaz a csomagolás?
Sacubitril/Valsartan Stada 24 mg/26 mg filmtabletta:
Fehér, mindkét oldalán domború, ovális filmtabletta, egyik oldalán „S7V”, a másik oldalán „L1” jelzéssel. A tabletta mérete körülbelül 13 mm × 5 mm.

Sacubitril/Valsartan Stada 49 mg/51 mg filmtabletta:
Rózsaszín, mindkét oldalán domború, ovális filmtabletta, egyik oldalán „S7V”, a másik oldalán „M2” jelzéssel. A tabletta mérete körülbelül 12 mm × 5 mm.

Sacubitril/Valsartan Stada 97 mg/103 mg filmtabletta:
Rózsaszín, mindkét oldalán domború, ovális filmtabletta, egyik oldalán „S7V”, a másik oldalán „H3” jelzéssel. A tabletta mérete körülbelül 16 mm × 6 mm.

Sacubitril/Valsartan Stada 24 mg/26 mg filmtabletta:
A filmtabletta 14, 20, 28, 56 vagy 196 filmtablettát tartalmazó buborékcsomagolásban és dobozban, valamint 7 darab, egyenként 28 filmtablettát tartalmazó dobozból álló gyűjtőcsomagolásban kerül forgalomba.
14 × 1, 20 × 1, 28 × 1, 56 × 1 vagy 196 × 1 filmtablettát tartalmazó adagonként perforált buborékcsomagolásban és dobozban, és 7 darab, egyenként 28 × 1 filmtablettát tartalmazó dobozból álló gyűjtőcsomagolásban kerül forgalomba.

Sacubitril/Valsartan Stada 49 mg/51 mg filmtabletta:
Sacubitril/Valsartan Stada 97 mg/103 mg filmtabletta:
A filmtabletta 14, 20, 28, 56, 168 vagy 196 filmtablettát tartalmazó buborékcsomagolásban és dobozban, és 3 darab, egyenként 56 filmtablettát, illetve 7 darab, egyenként 28 filmtablettát tartalmazó dobozból álló gyűjtőcsomagolásban kerül forgalomba.
14 × 1, 20 × 1, 28 × 1, 56 × 1 168 × 1 vagy 196 × 1 filmtablettát tartalmazó adagonként perforált buborékcsomagolásban és dobozban, és 3 darab, egyenként 56 × 1 filmtablettát, illetve 7 darab, egyenként 28 × 1 filmtablettát tartalmazó dobozból álló gyűjtőcsomagolásban kerül forgalomba.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja
STADA Arzneimittel AG
Stadastrasse 2-18
D-61118 Bad Vilbel
Németország

Gyártó
Synthon Hispania S.L.
Calle De Castello 1
Sant Boi De Llobregat
[bookmark: _GoBack]Barcelona, 08830, Spanyolország

Synthon B.V.
Microweg 22
Nijmegen
Gelderland, 6545 CM, Hollandia

Sacubitril/Valsartan Stada 24 mg/26 mg filmtabletta
OGYI-T-24757/01-12
Sacubitril/Valsartan Stada 49 mg/51 mg filmtabletta
OGYI-T-24757/13-28
Sacubitril/Valsartan Stada 97 mg/103 mg filmtabletta
OGYI-T-24757/29-44

Ezt a gyógyszert az Európai Gazdasági Térség tagállamaiban az alábbi neveken engedélyezték:
[bookmark: _Hlk190351600]Hollandia:		Sacubitril/Valsartan CF 24 mg/26 mg / 49 mg/51 mg / 97 mg/103 mg, filmomhulde tabletten
Ausztria:		Sacubitril/Valsartan STADA 24 mg/26 mg / 49 mg/51 mg / 97 mg/103 mg Filmtabletten
Belgium:		Sacubitril/Valsartan EG 24 mg/26 mg / 49 mg/51 mg / 97 mg/103 mg filmomhulde tabletten
Ciprus:		SACUBITRIL+VALSARTAN/STADA
[bookmark: _Hlk190351241]Németország:	Sacubitril/Valsartan AL 24 mg/26 mg / 49 mg/51 mg / 97 mg/103 mg Filmtabletten
[bookmark: _Hlk190351299]Dánia:		Sacubitril/Valsartan STADA
Görögország:	SACUBITRIL+VALSARTAN/STADA / Sacubitril-Valsartan/STADA
[bookmark: _Hlk190351320]Spanyolország:	Sacubitrilo/Valsartán STADA 24 mg/26 mg / 49 mg/51 mg / 97 mg/103 mg comprimidos recubiertos con película EFG
[bookmark: _Hlk190351372]Finnország:		Sacubitril/Valsartan STADA 24 mg/26 mg / 49 mg/51 mg / 97 mg/103 mg kalvopäällysteiset tabletit
Franciaország:	Sacubitril/Valsartan EG 24 mg/26 mg / 49 mg/51 mg / 97 mg/103 mg, comprimé pelliculé
Magyarország:	Sacubitril/Valsartan Stada 24 mg/26 mg / 49 mg/51 mg / 97 mg/103 mg filmtabletta
[bookmark: _Hlk190351456]Írország:		Sacubitril/Valsartan Clonmel 24 mg/26 mg / 49 mg/51 mg / 97 mg/103 mg film-coated tablets
[bookmark: _Hlk190351520]Izland:		Sacubitril/Valsartan STADA 24 mg/26 mg / 49 mg/51 mg / 97 mg/103 mg filmuhúðaðar töflur
[bookmark: _Hlk190351582]Málta:		Sacubitril/Valsartan Clonmel 24 mg/26 mg / 49 mg/51 mg / 97 mg/103 mg film-coated tablets
Luxemburg:		Sacubitril/Valsartan EG 24 mg/26 mg / 49 mg/51 mg / 97 mg/103 mg comprimés pelliculés
[bookmark: _Hlk190351624]Norvégia:		Sacubitril/Valsartan STADA
Románia:		Sacubitril/Valsartan STADA 24 mg/26 mg / 49 mg/51 mg / 97 mg/103 mg comprimate filmate
Portugália:		Sacubitril + Valsartan Stadafarma
Szlovénia:		Sakubitril/valsartan STADA 24 mg/26 mg / 49 mg/51 mg / 97 mg/103 mg filmsko obložene tablete
[bookmark: _Hlk190351657]Svédország:		Sacubitril/Valsartan STADA 24 mg/26 mg / 49 mg/51 mg / 97 mg/103 mg filmdragerade tabletter
Szlovákia:		Sacubitril/Valsartan STADA 24 mg/26 mg / 49 mg/51 mg / 97 mg/103 mg filmom obalené tablety

A betegtájékoztató legutóbbi felülvizsgálatának dátuma: 2026. június.

